2015.gada .novembra Noteikumi Nr.

Rīgā (prot. Nr. .§)

**Lauksaimniecības un pārtikas produktu aizsargātu ģeogrāfiskās izcelsmes norāžu, aizsargātu cilmes vietas nosaukumu un garantētu tradicionālo īpatnību reģistrācijas, aizsardzības un uzraudzības kārtība**

Izdoti saskaņā ar likuma

„Par preču zīmēm un ģeogrāfiskās izcelsmes

norādēm” 40.panta otro daļu un

Pārtikas aprites

uzraudzības likuma 4. panta divpadsmito daļu

**I. Vispārīgie jautājumi**

1. Noteikumi nosaka pārtikas kvalitātes shēmu – aizsargātu ģeogrāfiskās izcelsmes norāžu (turpmāk – AĢIN), aizsargātu cilmes vietas nosaukumu (turpmāk – ACVN) un garantētu tradicionālo īpatnību (turpmāk – GTĪ) lauksaimniecības un pārtikas produktu, tostarp stipro alkoholisko dzērienu, (turpmāk – produkti) reģistrācijas, darbības, aizsardzības un uzraudzības kārtību atbilstoši:

1.1. Eiropas Parlamenta un Padomes 2012. gada 21. novembra Regulai (ES) Nr. 1151/2012 par lauksaimniecības produktu un pārtikas produktu kvalitātes shēmām (turpmāk – Regula Nr.1151/2012);

1.2. Komisijas 2014.gada 13.jūnija Īstenošanas Regulai (ES) Nr.668/2014,ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (turpmāk – Regula Nr. 668/2014);

1.3. Komisijas 2013.gada 18.decembra Deleģētajai Regulai (ES) Nr. 664/2014, ar ko papildina Eiropas Parlamenta un Padomes Regulu(ES) Nr. 1151/2012 attiecībā uz Savienības simbolu izveidi aizsargātiem cilmes vietas nosaukumiem, aizsargātām ģeogrāfiskās izcelsmes norādēm un garantētām tradicionālām īpatnībām un attiecībā uz dažiem noteikumiem saistībā ar iegūšanas avotu, dažiem procedūras noteikumiem un dažiem papildu pārejas noteikumiem (turpmāk – Regula Nr.664/2014);

1.4. Eiropas Parlamenta un Padomes 2008. gada 15. janvāra Regulai (EK) Nr.110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr.1576/89 (turpmāk – Regula Nr.110/2008);

1.5. Komisijas 2013.gada 25.jūlija Īstenošanas Regulai (ES) Nr.716/2013, ar ko paredz noteikumus par to, kā piemērot Eiropas Parlamenta un Padomes Regulu (EK) Nr.110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību (turpmāk – Regula Nr. 716/2013).

2.Regulas Nr. 1151/2012 36. panta 1. punktā un Regulas Nr.110/2008 24.panta 1.punktā noteiktās kompetentās iestādes funkcijas pilda Pārtikas un veterinārais dienests (turpmāk – dienests).

3.Regulas Nr.1151/2012 37.panta 1.punkta „b” apakšpunktā un Regulas Nr.110/2008 22.panta 1.punktā noteiktās pārbaudes veic dienests.

4. Regulas Nr.1151/2012 40.pantā minētos pasākumus plāno un gada ziņojumā informāciju par pienākumiem saistībā ar šo regulu iekļauj dienests.

**II. Reģistrācijas pieteikuma izvērtēšana**

5. Reģistrācijas pieteikuma iesniedzēja grupa (turpmāk – grupa), kas vēlas reģistrēt produkta nosaukumu AĢIN, ACVN vai GTĪ reģistrā, dienestā iesniedz šādus dokumentus:

5.1. iesniegumu par AĢIN, ACVN vai GTĪ pieteikuma reģistrāciju (pielikums);

5.2. reģistrācijas pieteikumu.

6. Reģistrācijas pieteikumu sagatavo atbilstoši:

6.1. Regulas Nr.1151/2012 8.panta 1.punkta un Regulas Nr.668/2014 I pielikuma prasībām – AĢIN un ACVN lauksaimniecības un pārtikas produktiem;

6.2. Regulas Nr.716/2013 6.panta prasībām – AĢIN stiprajiem alkoholiskajiem dzērieniem;

6.3. Regulas Nr.1151/2012 20.panta 1.punkta un Regulas Nr.668/2014 II pielikuma prasībām – GTĪ lauksaimniecības un pārtikas produktiem.

7. Dienests piecu darbdienu laikā pēc šo noteikumu 5.punktā minēto dokumentu saņemšanas tos izvērtē un pieņem vienu no šādiem lēmumiem:

7.1. par reģistrācijas procedūras uzsākšanu – ja reģistrācijas pieteikums atbilst šo noteikumu 6.punktā minētajām prasībām;

7.2. pieprasīt grupai dienesta noteiktajā termiņā precizēt reģistrācijas pieteikumu – ja reģistrācijas pieteikums neatbilst šo noteikumu 6. punktā minētajām prasībām;

7.3. par reģistrācijas atteikumu – ja reģistrācijas pieteikumā norādītā informācija neatbilst produktu reģistrācijas nosacījumiem, kas noteikti Regulas Nr. 1151/2012 7. panta 1. punktā vai 19. panta 1. punktā vai Regulas Nr. 716/2013 6. pantā.

8. Dienests, uzsākot šo noteikumu 7.1. apakšpunktā minēto reģistrācijas procedūru:

8.1. savā tīmekļa vietnē publicē:

8.1.1. informāciju par reģistrācijas pieteikumu, norādot saņemšanas datumu;

8.1.2. produkta specifikācijas galvenos punktus, kas sagatavoti atbilstoši Regulas Nr.1151/2012 8.panta 1.punkta „c” apakšpunkta vai 19.panta 1.punkta „d” apakšpunkta prasībām un tehniskās dokumentācijas parametriem saskaņā ar Regulas Nr. 716/2013 II pielikumu, kā arī tīmekļa vietnes adresi, kurā pieejams produkta apraksts;

8.1.3. informāciju par iebildumu izteikšanas procedūras uzsākšanu;

8.2. rakstveidā informē Latvijas Republikas Patentu valdi par produkta nosaukuma pagaidu aizsardzību nacionālajā līmenī saskaņā ar Regulas Nr. 1151/2012 9. panta prasībām.

9. Ja dienests viena mēneša laikā no iebildumu izteikšanas procedūras sākuma nesaņem šo noteikumu 18. punktā minēto iebildumu paziņojumu par pieteikumu lauksaimniecības un pārtikas produktu reģistrācijai AĢIN, ACVN un GTĪ vai divu mēnešu laikā – par stipro alkoholisko dzērienu reģistrācijai AĢIN, tas pieņem lēmumu par reģistrācijas pieteikuma atbilstību Regulas Nr. 1151/2012 vai Regulas Nr.110/2008 III nodaļas un Regulas Nr. 716/2013 III nodaļas prasībām.

10. Dienests 10 darbdienu laikā pēc šo noteikumu 7.1.apakšpunktā minētās reģistrācijas procedūras uzsākšanas vienojas ar katru AĢIN, ACVN vai GTĪ produkta ražotāju (turpmāk – operators) par pārbaudes laiku.

11. Dienests saskaņā ar Regulas Nr. 1151/2012 37. panta 1. punktu vai Regulas Nr. 110/2008 22. pantu:

11.1. operatora pārbaudes laikā izvērtē produkta atbilstību specifikācijai;

11.2. pamatojoties uz riska analīzi, pārbauda izejvielu piegādātājus AĢIN un ACVN produktiem;

11.3. pēc operatora un šo noteikumu 11.2.apakšpunktā minēto izejvielu piegādātāju pārbaudes sagatavo un izsniedz operatoram novērtēšanas protokolu par pārbaudes rezultātiem, un, ja nepieciešams, nosaka termiņu neatbilstību novēršanai.

12. Dienests, šo noteikumu 11. punktā minētajā pārbaudē konstatējot operatora un AĢIN, ACVN vai GTĪ produkta atbilstību, 10 darbdienu laikā pēc pārbaudes pieņem lēmumu par atbilstības sertifikāta (turpmāk – sertifikāts) izsniegšanu.

13. Dienests, šo noteikumu 11. punktā minētajā pārbaudē konstatējot produkta neatbilstību specifikācijai vai tehniskās dokumentācijas parametriem:

13.1. pēc šo noteikumu 11.3. apakšpunktā minētā neatbilstību novēršanas termiņa beigām veic atkārtotu pārbaudi, kā arī sagatavo un izsniedz operatoram novērtēšanas protokolu par pārbaudes rezultātiem;

13.2. 10 darbdienu laikā pēc atkārtotās pārbaudes pieņem lēmumu par sertifikāta izsniegšanu vai par atteikumu izsniegt sertifikātu un par to rakstveidā paziņo operatoram.

14. Sertifikātā norāda:

14.1. operatora identifikācijas datus (juridiskai personai – nosaukumu un reģistrācijas numuru, fiziskai personai – vārdu, uzvārdu un personas kodu);

14.2. produkta nosaukumu un apliecinājumu par tā atbilstību Regulas Nr. 1151/2012 vai Regulas Nr.110/2008 III nodaļas prasībām;

14.3. sertifikāta numuru;

14.4. pārtikas kvalitātes shēmas nosaukumu;

14.5. sertifikāta izsniegšanas datumu.

15. Operators un izejvielu piegādātājs par šo noteikumu 11. un 13. punktā minēto atbilstības pārbaudi norēķinās saskaņā ar normatīvajiem aktiem par kārtību, kādā veicama samaksa par Pārtikas un veterinārā dienesta valsts uzraudzības un kontroles darbībām un maksas pakalpojumiem, un sedz šādus izdevumus:

15.1. operators – par produkta atbilstības specifikācijai pārbaudi pirms produkta laišanas tirgū un atkārtotu pārbaudi, ja pārbaudē konstatēta neatbilstība specifikācijai vai tehniskās dokumentācijas parametriem;

15.2. izejvielu piegādātājs – par atkārtotu pārbaudi, ja plānveida pārbaudē konstatēta neatbilstība pārtikas kvalitātes shēmas prasībām.

16. Dienests 10 darbdienu laikā pēc operatoru apsekošanas un lēmuma pieņemšanas par reģistrācijas pieteikuma atbilstību noteiktajām prasībām nosūta Zemkopības ministrijai un Eiropas Komisijai pieteikuma dokumentāciju, kas noteikta Regulas Nr. 1151/2012 8. panta 2. punktā vai 20. panta 2. punktā un Regulas Nr. 716/2013 6. pantā.

17. Dienests pēc Eiropas Komisijas lēmuma pieņemšanas par produkta atbilstību Regulas Nr. 1151/2012 un Regulas Nr.110/2008 prasībām un tā publicēšanas laikrakstā „Eiropas Savienības Oficiālais Vēstnesis” saskaņā ar Regulas Nr. 1151/2012 52.panta 4.punktu vai Regulas Nr.110/2008 17.panta 6.punktu rakstveidā paziņo grupai Eiropas Komisijas lēmumu.

**III. Iebildumu izteikšanas procedūra**

18. Jebkura persona šo noteikumu 9.punktā minētajā periodā var iesniegt dienestā iebildumu paziņojumu par Latvijā ražota produkta ACVN, AĢIN vai GTĪ reģistrācijas pieteikumu (turpmāk – iebildumu iesniedzējs).

19. Dienests piecu darbdienu laikā izvērtē iebildumu paziņojuma atbilstību Regulas Nr.668/2014 III pielikuma prasībām un rakstveidā informē iebilduma iesniedzēju:

19.1. par termiņu, līdz kuram jāpanāk vienošanās ar grupu par pieteikuma galīgo redakciju, ja iebildumu paziņojums atbilst Regulas Nr.668/2014 III pielikuma prasībām;

19.2. par nepamatotu iebildumu paziņojumu, ja iebildumu paziņojums neatbilst Regulas Nr.668/2014 III pielikuma prasībām.

20. Ja iebildumu paziņojums atbilst Regulas Nr.668/2014 III pielikuma prasībām, dienests nosūta grupai iebildumu paziņojuma kopiju. Iebildumu iesniedzējs un grupa 20 darbdienu laikā pēc dienesta informācijas saņemšanas vienojas par reģistrācijas pieteikuma galīgo redakciju un iesniedz to dienestā.

21. Dienests pēc precizētā reģistrācijas pieteikuma saņemšanas to izvērtē piecu darbdienu laikā. Ja precizētajā reģistrācijas pieteikumā iekļautā informācija atbilst šo noteikumu prasībām un:

21.1. grozījumi ir maznozīmīgi atbilstoši Regulas Nr.1151/2012 53.panta 2.punktā noteiktajiem kritērijiem, dienests pieņem lēmumu par atbilstību Regulas Nr.1151/2012 vai Regulas Nr.110/2008 prasībām un nosūta reģistrācijas pieteikumu Zemkopības ministrijai un Eiropas Komisijai;

21.2. grozījumi nav maznozīmīgi atbilstoši Regulas Nr.1151/2012 53.panta 2.punktā noteiktajiem kritērijiem, dienests atkārtoti uzsāk šo noteikumu 8.1.3. apakšpunktā minēto iebildumu izteikšanas procedūru.

22.Iebildumu paziņojumu par citā Eiropas Savienības dalībvalstī ražota produkta reģistrācijas pieteikumu iesniedzējs dienestā iesniedz viena mēneša laikā pēc reģistrācijas pieteikuma publicēšanas laikrakstā „Eiropas Savienības Oficiālais Vēstnesis”. Iebildumu paziņojumā par ACVN vai AĢIN reģistrācijas pieteikumu ietver Regulas Nr.1151/2012 10. pantā vai Regulas (ES) Nr. 716/2013 14. pantā noteikto informāciju vai par GTĪ reģistrācijas pieteikumu – Regulas Nr. 1151/2012 21. pantā noteikto informāciju, un to sagatavo atbilstoši Regulas Nr. 688/2014 III pielikuma vai Regulas (ES) Nr.716/2013 III pielikuma prasībām.

23. Dienests 10 darbdienu laikā izvērtē šo noteikumu 22. punktā minētā iebildumu paziņojuma atbilstību Regulas Nr.668/2014 III pielikuma un Regulas Nr.716/2013 III pielikuma prasībām. Ja iebildumu paziņojums:

23.1. atbilst noteiktajām prasībām, to nosūta Zemkopības ministrijai un Eiropas Komisijai;

23.2. neatbilst noteiktajām prasībām, par to rakstveidā informē iebildumu iesniedzēju, norādot neatbilstības iemeslus.

**IV. Specifikācijas grozījumi, reģistrācijas anulēšana un operatoru pievienošanās un izstāšanās no grupas**

24. Ja nepieciešami grozījumi Eiropas Komisijas reģistrā iekļauta produkta specifikācijā vai tehniskajā dokumentācijā, grupa sagatavo informāciju atbilstoši Regulas Nr.668/2014 V, VI, VII vai VIII pielikuma vai Regulas Nr.716/2013 V pielikuma prasībām un iesniedz to dienestā.

25. Dienests:

25.1. 10 darbdienu laikā pēc informācijas saņemšanas par specifikācijas vai tehniskās dokumentācijas grozījumiem:

25.1.1. to izvērtē atbilstoši Regulas Nr.1151/2012 53.panta, Regulas Nr.664/2014 6.panta 2.punkta otrās daļas, Regulas Nr. 668/2014 V, VI, VII vai VIII pielikuma vai Regulas Nr.716/2013 V pielikuma prasībām;

25.1.2. pieņem lēmumu par nepieciešamību sākt jaunu reģistrācijas pieteikuma izskatīšanas procedūru, ja grozījums nav maznozīmīgs, vai nosūtīt informāciju par specifikācijas vai tehniskās dokumentācijas grozījumiem Eiropas Komisijai, ja grozījums ir maznozīmīgs;

25.2. par pieņemto lēmumu piecu darbdienu laikā rakstveidā informē grupu.

26. Jebkura fiziska vai juridiska persona saskaņā ar Regulas Nr.1151/2012 54.panta 1. punktu vai Regulas Nr.716/2013 18.pantu (turpmāk – pieprasījuma iesniedzējs) var iesniegt dienestā reģistrētā ACVN, AĢIN vai GTĪ anulēšanas pieprasījumu, kas noformēts atbilstoši Regulas Nr. 668/2014 IX pielikuma vai Regulas Nr.716/2013 IV pielikuma prasībām.

27. Dienests 10 darbdienu laikā pēc anulēšanas pieprasījuma saņemšanas to izvērtē un pieņem vienu no šādiem lēmumiem:

27.1. par anulēšanas pieprasījuma atbilstību Regulas Nr. 668/2014 IX pielikuma vai Regulas Nr.716/2013 IV pielikuma prasībām un nosūta to Eiropas Komisijai;

27.2. par anulēšanas pieprasījuma neatbilstību Regulas Nr. 668/2014 IX pielikuma vai Regulas Nr.716/2013 IV pielikuma prasībām un par to informē anulēšanas pieprasījuma iesniedzēju.

28. Jebkura fiziska vai juridiska persona, kas Latvijā vēlas ražot produktu, kura nosaukums iekļauts AĢIN, ACVN vai GTĪ reģistrā, iesniedz iesniegumu dienestā.

29. Dienests 10 darbdienu laikā pēc šo noteikumu 28.punktā minētā iesnieguma saņemšanas to izskata, vienojas ar šo noteikumu 28.punktā minēto personu par pārbaudes laiku un rīkojas atbilstoši šo noteikumu 9., 10., 12., 13., 14. un 15. punkta prasībām.

30. Pēc sertifikāta saņemšanas operators šo noteikumu 5.punktā minētajai grupai iesniedz iesniegumu par pievienošanos grupai.

31. Operators, pārtraucot ražot shēmas produktu, par to 10 darbdienu laikā rakstveidā informē dienestu un grupu.

**V. Reģistrēto nosaukumu un norāžu uzraudzība un aizsardzība**

32. Dienests ne retāk kā reizi gadā pārbauda katra operatora produktu atbilstību specifikācijai saskaņā ar Regulas Nr.1151/2012 36. panta 3. punktu un Regulas Nr. 110/2008 22. panta 1. punktu.

33. Dienests operatoram uz laiku var aizliegt produkta marķējumā lietot Regulas Nr.1151/2012 12. pantā vai 23. pantā minētās norādes un simbolus, kas noteikti ar Regulas Nr.664/2014 2. pantu un pielikumu un kas ir reproducēti saskaņā ar Regulas Nr.668/2014 X pielikumu, ja dienests konstatē produkta neatbilstību specifikācijai un ja ir pārkāptas Regulas Nr.716/2013 22. pantā noteiktās prasības par Eiropas Savienības simbolu izmantošanu. Dienests neatbilstību novēršanai nosaka termiņu, kas nav ilgāks par vienu mēnesi no neatbilstību konstatēšanas, un pēc tam veic atkārtotu pārbaudi.

34. Ja dienests atkārtotā pārbaudē konstatē, ka neatbilstības nav novērstas, tas operatoram aizliedz produkta marķējumā lietot šo noteikumu 33. punktā minētās norādes un simbolus.

**VI. Noslēguma jautājums**

35.Atzīt par spēku zaudējušiem Ministru kabineta 2009.gada 10.februāra noteikumus Nr.126 "Lauksaimniecības un pārtikas produktu ģeogrāfisko norāžu reģistrācijas un aizsardzības kārtība" (Latvijas Vēstnesis, 2009, 26.nr.; 2010, 21.nr.; 2011, 202.nr.).

Ministru prezidente L.Straujuma

Zemkopības ministrs J.Dūklavs

30.11.2015. 9:21

1907

G.Dzerkale

67027404, Ginta.Dzerkale@zm.gov.lv